ATKV-Oesfees 2017 in samewerking met kykNET | LitNet
ATKV-Oesfees 2017 in samewerking met kykNET
LitNet ATKV-Portaal 2017-03-15
Die ATKV-Oesfees op die lieflike plaas Solms-Delta, naby Franschhoek, is vanjaar tien jaar oud. Die plaaswerkers en -eienaars kom elke jaar op hierdie dag bymekaar om die wynoes saam met duisende ander musiek-, kos- en kultuurliefhebbers te vier.
Die ATKV-Oesfees het in 2008 as 'n klein plaasbyeenkoms begin en het oor die jare 'n hoogtepunt op die Suid-Afrikaanse kultuurkalender geword wat selfs internasionale belangstelling lok, in die Roots Revival' beweging.
Die musiekprogram verseker 'n variasie van die eg inheemse, ongekunstelde talent van die Franschhoek-vallei, asook optredes deur van ons land se bekendste en geliefde kunstenaars. Die Music van de Caab projek, geborg deur Solms-Delta en Boschendal Landgoed, streef daarna om die uiteenlopende, musikale erfenis van die landelike Kaap te bewaar, deur onder meer die aanmoediging van plaaslike musikante. Hierdie projek word gelei deur die briljante Adriaan Brand van Springbok Nude Girls. Die Music van de Caab-groepe en -orkeste wat vanjaar by die ATKV-Oesfees gaan optree, sluit in: Delta-Langbroeke, Klein Handjies-kinderkoor, Delta Valley Entertainers, Die Soetstemme en Lekker Lekker Delta. Dan is daar ook optredes deur Die Papier Familie Orkes en die gewilde Hannes Coetzee. Topmusikante wat vanjaar op die verhoog gaan wees is die wereldbekende Ladysmith Black Mambazo, asook Radio Kalahari Orkes, Manouche, Brain Cloete, Churchil Naudé, Die Wasgoedlyn, Akkedis, HemelBesem en YOMA, Les Javan, Riku Lätti, Bacchus Nel, Jackie Lätti, Nick Turner en Tribal Echo. 'n Spesiale hoogtepunt vir die10de herdenkingsfees hierdie jaar, is 'n optrede deur die wêreldbekende African Jazz Pioneers. Kyk ook uit vir die ATKV-Rieldanskampioene wat elke jaar vastrap dat die stof so staan en die gehoor aan hul voete het. Vanjaar se rieldansoptrede is deur die 2016 wenners in die Junior kategorie: Die Betjies van Betjiesfontein.
Die Betjies van Betjiesfontein (Foto: verskaf)
Tradisionele Kaapse geregte soos waterblommetjiebredie, braaivleis, Kaapse kerrie-afval en koeksisters sal op die dag gekoop kan word, asook 'n verskeidenheid van Solms-Delta se wyne.
"Die ATKV se doelwitte is om Afrikaans te bevorder en om 'n kultuurtuiste vir Afrikaanses te bied. Afrikaans is een van die sterkste inheemse tale in Afrika en skep uitsonderlike geleenthede vir nasiebou, vir ontwikkeling en om die Suid-Afrikaanse landskap te laat gedy. En om dit saam met vennote te kan doen, maak die potensiaal van sukses selfs beter. Daarom is die samewerking met Solms-Delta vir die ATKV 'n uitstekende geleentheid om Afrikaans te vier en om doelwitte in dade te omskep," sê Japie Gouws, besturende direkteur van die ATKV-groep.
Kom geniet die dag saam met jou hele gesin. 'n Fees sonder tierlantyntjies saam met gelukkige mense op 'n besonderse plaas.
Spesiale prys indien kaartjies voor 14 Februarie gekoop word:R99
Kinders, 2 tot 12 jaar: R40
Kinders onder twee jaar: gratis
Elke kind kry 'n feesbandjie sodat die organiseerders weet presies hoeveel mense en kinders op die perseel is.